દશમના દિવસે બપોર પછી કાંઈ જમવું નહીં. સાંજે ભૂખ લાગે તો જ ફળાહાર કરવો. અગિયારશે સવારે વહેલા ઊઠી પ્રાતઃકર્મો પતાવી દેવસેવા – વિષ્ણુસેવા કરી લેવાં. તે પછી ભગવાન વિષ્ણુ આગળ સંકલ્પ મૂકી તેમને કહેવું કે, ”હે કમલનયન, સઘળાં પાપોથી મુક્ત થઈ મોક્ષ પામવા તથા આ જન્મમાં સાંસારિક સુખ ભોગ માટે હું આપનું આ વ્રત કરું છું, જે આપની કૃપાથી પાર પડો.” તે પછી તેમની સમક્ષ ધૂપ દીપ કરી વિષ્ણુસહસ્રનામનો પાઠ કરવો. તેમની આરતી કરી તેમને પ્રસાદ ધરાવવો. તે પછી તાંબાના લોટામાં સ્વચ્છ જળ ભરી તેમાં ચપટી અક્ષત પધરાવી, એક પીળું પુષ્પ પધરાવી તેમાં હળદર અથવા ચંદન ભેળવી તે તામ્રકશળ લઈ નજીકમાં જ્યાં પીપળો હોય ત્યાં જઈ પીપળા સ્વરૂપી ભગવાન વિષ્ણુને તે જળ ચડાવવું. ત્રણ પ્રદક્ષિણા ફરવી. પ્રદક્ષિણા વખતે ‘ઓમ નમો ભગવતે વાસુદેવાય’નો જાપ કરવો. શક્ય હોય તો ત્યાં ધૂપ-દીપ કરી વિષ્ણુસહસ્ત્રનો પાઠ કરવો. તે પછી પીપળાસ્વરૂપી ભગવાનને પગે લાગી મનમાં દ્વાદક્ષરી જાપ જપતાં જપતાં ઘેર આવવું. ઘરકામ કરવાં. બપોરે બહુ ભૂખ લાગેે તો જ દૂધ કે ફળાહાર કરવો. સાંજે ભગવાન સમક્ષ ધૂપ દીપ કરી વિષ્ણુસહસ્ત્રનો પાઠ કરવો. આખો દિવસ ઉપરના જાપ મનમાં જપવા. મધ્યરાત્રી સુધી જાગરણ કરવું. તે પછી કંબલશયન કરવું. બીજે દિવસે કે ત્રીજે દિવસે જ્યારે પ્રદોષ હોય ત્યાં સુધી માત્ર ફળાહાર કરવો. તે પછી પ્રદોષ વખતે ભગવાનને પગે લાગી આ થઈ અગિયારશ કરવાની સાચી રીત. આ રીતે કરેલી અગિયારશથી તમામ મનવાંછિત ફળ પ્રાપ્ત થાય છે. ભગવાનને આ એકાદશીએ ખારેક ખાસ ધરાવવી.